ELŐTERJESZTÉS

Szombathely Megyei Jogú Város Közgyűlésének 2020. október 29-i ülésére

Javaslat Szombathely Megyei Jogú Város Önkormányzata Beruházási Szabályzatának és Pályázati Szabályzatának módosítására

A. Beruházási Szabályzat

A Közgyűlés 490/2011. (XI.24.) Kgy. sz. határozatával módosította és egységes szerkezetbe foglalta Szombathely Megyei Jogú Város Önkormányzatának 267/2009.(V.28.) Kgy. számú határozatával elfogadott Beruházási Szabályzatát, amely 2011. november hó 25.napján lépett hatályba. A Beruházási Szabályzat tárgyi hatálya azokra az építési beruházásokra, valamint az azokhoz kapcsolódó árubeszerzésekre és szolgáltatások megrendelésére terjed ki, melyek megvalósítására az Önkormányzat saját költségvetési forrásából biztosít fedezetet.

A Beruházási Szabályzat 7.4. pontjának az alábbiakban idézett utolsó bekezdésének törlése szükséges, tekintettel arra, hogy ez a bekezdés a pályázati forrásból megvalósuló beruházásokra tartalmaz előírásokat: „Azokban az esetekben, amikor a beruházás pályázati forrásból valósul meg, és a pályázat benyújtásának feltétele az engedélyezési tervek, illetve az építési engedély megléte, az engedélyezési tervek az előkészítő tanulmánnyal együtt a beruházás előkészítő szakaszában, a beruházási program Közgyűlés általi elfogadása előtt elkészíthetők.”

Tájékoztatom a Tisztelt Közgyűlést, hogy Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet módosításáról szóló 28/2020.(VII.2.) önkormányzati rendelet módosította a Polgármesteri Hivatal szervezeti struktúráját, valamint az új SZMSZ-szel változott az Önkormányzat állandó bizottságainak megnevezése és feladatköre.

A módosítás következtében a Beruházási Szabályzatban nevesített szervezeti egységek és bizottságok közül:

* a beruházási tevékenységet koordináló osztály megnevezése Városüzemeltetési Osztályról **Városüzemeltetési és Városfejlesztési Osztályra** változott (3.1. pont);
* a statisztikai adatszolgáltatást végző osztály megnevezése Közgazdasági Osztályról **Közgazdasági és Adó Osztályra** változott (10.2. pont);
* a beruházási programot jóváhagyó bizottságok közül a Pénzügyi, Gazdasági és Jogi Bizottság megnevezés **Gazdasági és Jogi Bizottságra** változott (6.3. pont).

A fentiek alapján a Szervezeti és Működési Szabályzat változásai miatt szükségessé vált a Beruházási Szabályzat alábbiakban részletezett módosítása. Ennek megfelelően javaslom, hogy a Beruházási Szabályzat

* 7.4. pont utolsó bekezdése törlésre kerüljön,
* 3.1. pontjában Városüzemeltetési Osztály helyett ***Városüzemeltetési és Városfejlesztési Osztály***,
* 6.3. pontjában *a* Pénzügyi, Gazdasági és Jogi Bizottság helyett ***Gazdasági és Jogi Bizottság*,**
* 10.2. pontjában a Közgazdasági Osztály helyett ***Közgazdasági és Adó Osztály*** szerepeljen.

**B. Pályázati Szabályzat**

A Közgyűlés 36 /2012. (II.23.) Kgy. számú határozatával elfogadta a Pályázati Szabályzatát, amely 2012. március hó 1. napján lépett hatályba.

Az elmúlt időszakban a Pályázati Szabályzat célja nem változott, nevezetesen, hogy az Európai Uniós, hazai és egyéb szervezetek által kiírt pályázatok nyújtotta támogatási források igénybevételének és felhasználásának önkormányzati szintű feladatai kerüljenek meghatározásra, különösen a pályázatok benyújtásához szükséges forrás biztosítására, a pályázat elkészítésére és benyújtására, megvalósítására vonatkozó feladatok meghatározása. A hatályos pénzügyi szabályozás szerint a költségvetésben nincs önálló pályázati önerő előirányzat sor, amelyre tekintettel a Közgyűlés vagy hatásköre esetén a bizottság dönt az egyes projektekben való részvételről, annak előkészítési költségeiről, az önerő biztosításáról. A gyakorlati tapasztalatok ismeretének birtokában, valamint Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendeletre és annak módosításáról szóló 28/2020.(VII.2.) önkormányzati rendeletre tekintettel, melyek a Polgármesteri Hivatal szervezeti struktúráját, valamint az Önkormányzat állandó bizottságainak megnevezését és feladatkörét módosították, a módosítások jelentős száma miatt a szabályzat hatályon kívül helyezése mellett új szabályzat elfogadása javasolt.

Kérem a Tisztelt Közgyűlést, hogy az előterjesztésben foglaltakat megtárgyalni, és a Beruházási Szabályzatot módosítani, valamint az 1. számú mellékletben csatolt új Pályázati Szabályzatot elfogadni szíveskedjék.

**Szombathely, 2020. október „ ”**

**/: Dr. Nemény András :/**

**I**.

**Határozati javaslat**

**…../2020. (X. 29.) Kgy. számú határozat**

1. A Közgyűlés Szombathely Megyei Jogú Város Önkormányzata Beruházási Szabályzatának módosításával kapcsolatos előterjesztést megtárgyalta és elfogadta, akként, hogy a Beruházási Szabályzat

* 7.4. pont utolsó bekezdése törlésre kerül,
* 3.1. pontjában Városüzemeltetési Osztály helyett ***Városüzemeltetési és Városfejlesztési Osztály,***
* 6.3. pontjában *a* Pénzügyi, Gazdasági és Jogi Bizottság helyett ***Gazdasági és Jogi Bizottság*,**
* 10.2. pontjában a Közgazdasági Osztály helyett ***Közgazdasági és Adó Osztály* szerepeljen.**

1. A Beruházási Szabályzat módosítása 2020. november 15-én lép hatályba.
2. A Közgyűlés felhatalmazza a polgármestert és a jegyzőt, hogy az egységes szerkezetbe foglalt Beruházási Szabályzatot aláírják.

**Felelősök:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:   
 Kalmár Ervin, a Városüzemeltetési és Városfejlesztési Osztály vezetője)

**Határidő:** 2020. november 15.

**II.**

**Határozati javaslat**

**…../2020. (X. 29.) Kgy. számú határozat**

1. Közgyűlés 36/2012.(II.23.) Kgy. számú határozatával elfogadott Pályázati Szabályzatát hatályon kívül helyezi, és az előterjesztés 1. számú mellékletében lévő Pályázati Szabályzatot elfogadja.
2. A Pályázati Szabályzat 2020. november 15-én lép hatályba.
3. A Közgyűlés felhatalmazza a polgármestert és a jegyzőt, hogy az új Pályázati Szabályzatot aláírják.
4. A Közgyűlés felkéri valamennyi önkormányzat által fenntartott költségvetési szerv vezetőjét, továbbá valamennyi önkormányzati kizárólagos és többségi tulajdonban álló gazdasági társaság vezetőjét, hogy az általuk benyújtott pályázatok vonatkozásában jelen szabályozás alapul vételével módosítsák, vagy alkossák meg az eljárásrendet és felelősségi köröket tartalmazó saját szabályzatukat.

**Felelősök:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:   
 Kalmár Ervin, a Városüzemeltetési és Városfejlesztési Osztály vezetője

Nagyné dr. Gats Andrea Jogi és Képviselői Osztály vezetője

Vinczéné dr. Menyhárt Mária Egészségügyi és Közszolgálati Osztály

vezetője

Dr. Holler Péter Hatósági Osztály vezetője)

**Határidő:** 1-3. pont: 2020. november 15.

4. pont: folyamatos